আগামী ১০ জুলাই সারা দেশে সকাল-সন্ধ্যা হরতাল ডেকেছে ইসলামী আন্দোলন বাংলাদেশ। সংবিধান থেকে আল্লাহর ওপর পূর্ণ আস্থা ও বিশ্বাস কথাটি মুছে ফেলার প্রতিবাদে তারা এ হরতালের ডাক দেয়। এর বাইরেও তাদের কয়েক দফা দাবি রয়েছে। গতকাল বুধবার রাজধানীর পুরানা পল্টনে দলীয় কার্যালয়ে সংগঠনটির আমির চরমোনাইয়ের পীর সৈয়দ মো. রেজাউল করিম এ কর্মসূচি ঘোষণা করেন।  হরতালের আগে একই দাবিতে লাগাতার কর্মসূচি পালনের ঘোষণা দেওয়া হয় সংবাদ সম্মেলনে। কর্মসূচির মধ্যে রয়েছে ১ জুলাই চট্টগ্রাম লালদীঘি  ময়দানে চট্টগ্রাম বিভাগীয় মহাসমাবেশ, ৪ ও ৫ জুলাই দেশের প্রতিটি থানায় বিক্ষোভ সমাবেশ ও বিক্ষোভ মিছিল এবং ৭ ও ৮ জুলাই প্রতিটি জেলায় প্রতিবাদ সমাবেশ ও বিক্ষোভ মিছিল।  সংবাদ সম্মেলনে চরমোনাইয়ের পীর বলেন, আমরা নিরূপায় ও বাধ্য হয়েই ঈমান রক্ষায় হরতাল আহ্বান করেছি। আমরা বলব, সরকারই আমাদের এই পথে যেতে বাধ্য করেছে। তবে সরকার যদি আমাদের ঈমানি দাবি মেনে নেয় তাহলে আমরা হরতাল প্রত্যাহার করে নেব।  সংবাদ সম্মেলনে অন্যদের মধ্যে উপস্থিত ছিলেন সৈয়দ মোসাদ্দেক বিল্লাহ আল মাদানী, ইউনুছ আহমাদ, অধ্যাপক মাহবুবুর রহমান,  অধ্যাপক এ টি এম হেমায়েত উদ্দিন, গাজী আতাউর রহমান ও সৈয়দ বেলায়েত হোসেন।  চরমোনাইয়ের পীর বলেন, আওয়ামী লীগও তাদের নির্বাচনী ইশতেহারে ঘোষণা করেছিল, তারা ক্ষমতায় গেলে ইসলাম তথা কোরআন-সুন্নাহ্বিরোধী কোনো আইন করবে না। বর্তমান শাসনামলে শুধু ইসলাম ও কোরআন-সুন্নাহ্বিরোধী আইনই হচ্ছে না বরং রাষ্ট্রীয়ভাবে গোটা ইসলাম এবং কোরআন-সুন্নাহ্ই নিষিদ্ধ করার প্রক্রিয়া শুরু হয়েছে।